1. **Zakonska osnova za usklađivanje voznih redova:**

Zakonom o prijevozu u cestovnom prometu (N/N 82/13) propisano je kako postupak usklađivanja voznih redova obavlja Hrvatska gospodarska komora. Pravilnikom o dozvolama za obavljanje linijskog prijevoza putnika (N/N 114/15) definira se obrazac dozvole za obavljanje javnog linijskog prijevoza putnika na županijskim, međužupanijskim i međunarodnim linijama za treće države, visina naknade za izdavanje dozvola, sadržaj i način vođenja upisnika o izdanim dozvolama, mjerila, postupak i rokovi za usklađivanje voznih redova te visina naknade za usklađivanje voznih redova. Poslovnikom o radu Povjerenstva regulira se način i postupak rada Povjerenstva. Poslovnik o radu Povjerenstva donosi Hrvatska gospodarska komora.

[Pravilnik o dozvolama za obavljanje linijskog prijevoza putnika](http://www.hgk.hr/documents/pravilnikodozvolamazaobavljanjelinijskogprijevozaputnika-201558170e8851759.docx)

[Poslovnik o usklađivanju HGK](http://www.hgk.hr/documents/poslovnik-o-uskladivanju-voznih-redova581709e80321b.pdf)

1. **Naknade za usklađivanje voznih redova:**

Za usklađivanje novih voznih redova za županijske linije prijevoznik je dužan po polasku uplatiti nepovratnu naknadu u iznosu 200,00 kuna. Za usklađivanje izmijenjenih voznih redova za županijske linije prijevoznik je dužan po izmijenjenom polasku uplatiti nepovratnu naknadu u iznosu 100,00 kuna.

Za usklađivanje novih voznih redova za međužupanijske i međunarodne linije za treće države prijevoznik je po polasku dužan uplatiti nepovratnu naknadu u iznosu 400,00 kuna.

Za usklađivanje izmijenjenih voznih redova za međužupanijske i međunarodne linije za treće države prijevoznik je dužan po izmijenjenom polasku uplatiti nepovratnu naknadu u iznosu 200,00 kuna.

Prijevoznik je dužan, uz prijedlog voznog reda za usklađivanje, priložiti dokaz o uplati naknade.

[IBAN – računi i adrese](http://www.hgk.hr/documents/uplate-hgk-zk-adrese-ibani58170a285de42.doc)

1. **Potrebna dokumentacija uz predaju zahtjeva za usklađivanje voznih redova:**

Uz zahtjev za usklađivanje voznih redova, prijevoznici su dužni priložiti poreznu potvrdu nadležnih tijela o plaćenim porezima i doprinosima za mirovinsko i zdrastveno osiguranje ne stariju od 30 dana, te dokaz o uplati naknade.

1. **Redovno usklađivanje:**

Usklađivanje voznih redova za nove i izmjenjene linije na kojima se samo mijenja vrijeme polaska se predaju se od 01. studenog do 30. studenog za županijske linije na županijske komore HGK, a za međužupanijske i međunarodne linije za treće države u Središnjicu, Sektoru za promet i veze HGK.

[Adrese HGK /ŽK](http://www.hgk.hr/documents/adrese-hgk-zk58170a531001d.doc)

1. **Izmjene voznih redova:**

Usklađivanje voznih redova za izmijenjene linije kod kojih se mijenja samo vrijeme polaska, prijevoznik može zatražiti u razdoblju od 1. travnja do 30. rujna, ako se izmjenom ne ulazi u zaštitna vremena na postojećim linijama,  odnosno ako prijevoznik pribavi suglasnost svih prijevoznika u čija zaštitna vremena ulazi. Zahtjevi se predaju na županijske komore HGK za županijske linije, a za međužupanijske i međunarodne linije za treće države u Središnjicu, Sektoru za promet i veze HGK.

1. **Izvanredno usklađivanje:**

U slučaju izgradnje i rekonstrukcije cesta, mostova, tunela, početka i završetka nastave u školama, ukidanja ili supstitucije željezničkih, brodskih i zračnih linija, kao i na zahtjev jedinica lokalne i područne (regionalne) samouprave te za međunarodne linije za treće države, može se organizirati izvanredno usklađivanje voznih redova. Zahtjev za izvanredno usklađivanje mora biti detaljno obrazložen. Odluku o izvanrednom usklađivanju donosi Hrvatska gospodarska komora, odnosno županijska komora.

1. **Javno otvaranje pristiglih zahtjeva:**

Javno otvaranje predloženih voznih redova izvršiti će se najkasnije do 15. prosinca tekuće godine. Otvaranje zahtjeva može se provesti uz prisutvo javnog bilježnika koji svojim potpisom potvrđuje službeni  zapisnik stručne službe HGK/ŽK.

1. **Radni odbor sastavljen od prijevoznika:**

 Ukoliko postoji interes prijevoznika, može se formirati i Radni odbor sastavljen od prijevoznika koji će parafirati sve pristigle vozne redove na javnom otvaranju predloženih voznih redova, a predsjednik HGK/ŽK imenuje članove Radnog odbora na razdoblje od 01. studenog do 31. listopada sljedeće godine.

Radni odbor se imenuje na prijedlog Udruženja cestovnih putničkih prijevoznika odnosno Strukovne skupine cestovnog putničkog prijevoza pri županijskim komorama. Radni odbor može imati najviše tri člana.

Ukoliko ne postoji interes prijevoznika za rad u RO sve pristigle  vozne redove parafirati će dva predstavnika stručne službe HGK/ŽK.

1. **Formiranje knjige voznih redova:**

HGK/ŽK dužne su, najkasnije do 31. prosinca tekuće godine, sve vozne redove koji su pristigli u zakonskom roku i predloženi za usklađivanje objaviti na svojoj web stranici, a uvezane u knjigu prijevoznici mogu preuzeti u HGK/ŽK radi dostave pisanih prigovora.

1. **Povjerenstvo:**

Prigovor na usklađene i neusklađene vozne redove iz izvješća o usklađivanju za međužupanijske i međunarodne linije za treće države podnosi se Povjerenstvu za usklađivanje voznih redova pri Hrvatskoj gospodarskoj komori kojeg imenuje predsjednik Hrvatske gospodarske komore odnosno za županijske linije Povjerenstvu za usklađivanje voznih redova pri županijskoj komori kojeg imenuje predsjednik županijske komore.

Povjerenstvo pri Hrvatskoj gospodarskoj komori ima sedam članova od kojih se četiri imenuju iz Ministarstva pomorstva, prometa i infrastrukture (u daljnjem tekstu: Ministarstvo), a tri člana iz Hrvatske gospodarske komore. Povjerenstvo mora imati najmanje jednog tajnika.

Povjerenstvo je dužno prigovore riješiti i izvješće o odlukama objaviti na web stranici Hrvatske gospodarske komore odnosno županijske komore i dostaviti prijevoznicima u roku od 30 dana od dana zaprimanja prigovora.

Poslovnikom o radu Povjerenstva regulira se način i postupak rada Povjerenstva. Poslovnik o radu Povjerenstva donosi Hrvatska gospodarska komora.

[Poslovnik o radu Povjerenstva](http://www.hgk.hr/documents/poslovnik-o-radu-povjerenstva-za-uskladivanje-voznih-redova58170a8ca193b.pdf)

**Prigovori na predložene vozne redove:**

Prijevoznici mogu pri HGK/ŽK uložiti pisane prigovore na predložene vozne redove najkasnije do 15. veljače godine koja sljedi.

Povjerenstvo za usklađivanje voznih redova HGK/ŽK će potom najkasnije do 1. travnja razmotriti predložene vozne redove i dostavljene prigovore te o tome sastaviti Izvješće. Navedeno Izvješće dostaviti će prijevoznicima te ga objaviti na web stranici HGK/ŽK.

1. **Prigovori na izvješće Povjerenstva:**

 Na Izvješće Povjerenstva prijevoznici mogu uložiti prigovore u roku od deset dana od dana primitka Izvješća.

Povjerenstvo je dužno prigovore riješiti, objaviti Izvješće o odlukama na web stranici HGK/ŽK te ga dostaviti prijevoznicima u roku od 30 dana od dana zaprimanja prigovora.

1. **Ovjera usklađenih voznih redova:**

 Prijevoznik je dužan usklađeni vozni red dostaviti na ovjeru HGK/ŽK u roku od 10 dana od dana objave na web stranici Hrvatske gospodarske komore odnosno županijske komore i primitka Izvješća o usklađenom voznom redu odnosno odluke Povjerenstva.

1. **Upisnik usklađenih voznih redova HGK:**

 HGK/ŽK vode upisnik usklađenih voznih redova za županijske i međužupanijske linije, te međunarodne linije za treće države. Upisnik usklađenih voznih redova sadrži redni broj usklađenog voznog reda, naziv i sjedište prijevoznika, naziv linije i vrstu, vrijeme u polasku i povratku, udaljenost u km i datum ovjere.

1. **Podnošenje zahtjeva za izdavanje dozvola temeljem ovjerenih voznih redova:**

Prijevoznik je dužan u roku od deset dana od dana ovjere usklađenog voznog reda od ŽK, podnijeti zahtjev za izdavanje dozvole za županijski linijski prijevoz upravnom tijelu županije nadležnom za poslove prometa na čijem području se prijevoz obavlja. Prijevoznik je dužan u roku od deset dana od dana ovjere usklađenog voznog reda od HGK, podnijeti zahtjev za izdavanje dozvole za međužupanijski i međunarodni linijski prijevoz za treće države nadležnom Ministarstvu.

Dozvola za obavljanje linijskog prijevoza putnika na županijskim i međužupanijskim linijama izdaje se s rokom važenja do pet godina, pri čemu prometna godina počinje 1. lipnja tekuće godine, a završava 31. svibnja godine u kojoj ističe rok važenja.

1. **Popratna dokumentacija vezana uz zahtjev za izdavanje dozvole:**

Prijevoznik je dužan uz zahtjev za izdavanje dozvole, osim usklađenog i ovjerenog voznog reda, priložiti sljedeće:

* dokaz da ima odgovarajuće prijevozne kapacitete i najmanje jednog zaposlenog vozača po autobusu (priložiti popis autobusa u vlasništvu ili najmu i popis zaposlenih vozača),
* itinerar,
* cjenik za međunarodne linije za treće države,
* ugovor o zajedničkom obavljanju prijevoza, ako prijevoz obavljaju dva ili više prijevoznika,
* izvornik ugovora o poslovno-tehničkoj suradnji sa stranim prijevoznikom na načelu uzajamnosti na hrvatskom jeziku i jeziku poslovnog partnera, ako se radi o međunarodnoj liniji.

Prijevoznik je dužan u zahtjevu za izdavanje dozvole navesti naziv linije, broj potrebnih dozvola i rok važenja dozvola.

1. **Putničke linije:**

Međužupanijska putnička linija:

 Putnička linija mora imati najmanje tri stajališta u tri različite općine (uključujući i grad)

Putnička linija mora imati sve gradove i sjedišta općina prema itineraru.

Linija ne može započeti niti završiti u naselju osim ako ne prolazi i sjedištem  općine odnosno gradom čiji je sastavni dio.

Stajalište u prolaznim općinama mora biti sjedište općine odnosno grad ako je na itineraru dok naselje-a mogu ili ne moraju biti.

Ako linija itinerarom ne prolazi kroz sjedište općine (grad) prolazno stajalište mora biti u naselju po itineraru kretanja dok ostala naselja mogu ili ne moraju biti.

Županijska putnička linija:

 Sukladno mišljenju Ministarstva pomorstva, prometa i infrastrukture od 4. veljače 2016. godine (Klasa: 340-04/15-02/446; Ur.br: 311-13/01-15-01) u voznom redu županijskih linija u kojima su navedena mjesta u kojima ima više uređenih stajališta na području iste općine obvezno je uključiti stajališta koja su ujedno i sjedišta općina ako se nalaze na itineraru linije, a druga stajališta prema izboru prijevoznika. Ako linija, prema itineraru, ne prometuje kroz središte općine, u voznom redu mora biti uključeno bar jedno stajalište na području svake općine.

 [Mišljenje MPPI](http://www.hgk.hr/documents/mppi-misljenje-zupanijske-putnicke-linije-201658170bcb84d4b.pdf)

1. **Međunarodni vozni redovi:**

 Pri predlaganju međunarodnih voznih redova na obrascu nije potrebno pod vrstu linija upisati direktna/ekspresna/putnička.

1. **Brzine kretanja autobusa na međužupanijskim i međunarodnim linijama**

 Minimalna brzina kretanja  između pojedinih stajališta je 20 km/h.

Maksimalna brzina kretanja je 80 km/h na brzim cestama i 100 km/h na autocestama.